google/wiki40b huggingface dataset:
Visuaallennureeglid

Piirangud

Tihedalt asustatud piirkondade või vabaõhukogunemiste kohal ei tohi visuaallennureeglite kohaselt lennata madalamal kui 300 m (1000 jalga) ning seda kõrgeimast takistusest 600 meetri raadiuses. Väljaspool eelmainitud piirkondi ei tohi lennata madalamal kui 150 m (500 jalga) kõrgeimast takistusest 150 meetri raadiuses. VFR-lende tohib sooritada ka öösel, kuid sel juhul ei tohi lennata allpool minimaalset kehtestatud lennukõrgust või mägistel aladel allpool 600 m kõrgeimast takistusest. Visuaallennureeglite järgi ei tohi sooritada lende kõrgemal kui FL 195 (19 500 jalga) ega helikiiruselähedasel või ülehelikiirusel välja arvatud juhul, kui pädevalt asutuselt on saadud luba.

Eri-VFR-lennud

VFR-lennud võivad startida ja maanduda tingimustes, kus lennuvälja lähialas on pilvekõrgus madalam kui 450 m (1500 jalga) või nähtavus maal alla 5 km vaid siis, kui selleks on saadud lennujuhtimisüksuse luba eri-VFR-lennuks lähialas. Sellisel juhul peab lend toimuma väljaspool pilvi, nähtavus nii lennul kui ka maal peab olema vähemalt 1500 m või kopterite puhul vähemalt 800 m ning indikaatorkiirus võib olla kuni 140 sõlme. Erijuhtudel, milleks peab lennujuhtimisüksuselt loa saama, võivad kopterid lennata ka nähtavusega alla 800 m, et osutada arstiabi või teha otsingu-, pääste- või tuletõrjelende.
Pallacanestro Varese

Pallacanestro Varese (itaaliakeelne nimi) on Itaalias Varese linnas tegutsev korvpalliklubi.
Klubi on kümme korda tulnud Itaalia meistriks korvpallis: 1961, 1964, 1969, 1970, 1971, 1973, 1974, 1977, 1978, 1999.
Klubi asutati 1946.
2010. aastast mängib klubis Kristjan Kangur. 2011–2013 mängis seal Janar Talts.
Helen Lausma-Saar

Helen Lausma-Saar (sündinud 14. aprillil 1988 Tallinnas) on ajaloolane.

Hariduskäik

Alghariduse omandas Katleri Põhikoolis. 2007. aastal lõpetas Pirita Majandusgümnaasiumi. 2012. aastal lõpetas magistriõpingud cum laude Tallinna Ülikoolis, magistritöö teemaks oli "Ajalooteadus Nõukogude Eestis 1944–1952" (juhendaja Priit Raudkivi). Jätkab õpinguid doktorantuuris, uurimisteemadeks on taasiseseisvumisperiood ja ajalooteadus Nõukogude Eestis. On kirjutanud nendel teemadel artikleid.

Tegevused

Koostanud populaarteadusliku toimetise "Olid alles ajad" (2016).
Toimetanud ajaloosaateid "Olid alles ajad" (2015, Tallinna Televisioon) ja "Jaan Poska 150. Mõtteid ja meenutusi" (2016, Tallinna Televisioon).
Mitme näituse kuraator (Balti keti 25. aastapäeva rändnäitus "Kes on Su kõrval?", "Rahuwürst. Jaan Poska 1866-1920").

Isiklikku

Abielus, poeg.
Mare Mauer

Mare Mauer (aastani 1967 Mare Põld; sündinud 23. märtsil 1939) on eesti bibliograaf ja tõlkija.
Aastatel 1946–1950 õppis ta Tallinna 14. Mittetäielikus Keskkoolis, 1950–1957 V. Kingissepa nimelises Tallinna 20. Keskkoolis.
1962. aastal lõpetas E. Vilde nimelise Tallinna Pedagoogilise Instituudi vene keele ja kirjanduse õpetaja eriala.
Aastatel 1965–1968 töötas ajalehe Rahva Hääl toimetuses tõlgi ja kirjandusliku kaastöötajana. 1968. aastast töötas Eesti Rahvusraamatukogus bibliograafiaosakonna vanembibliograafina, 1977. aastast infoosakonna peabibliograafina, 1992. aastast kunstide osakonna vanembibliograafina, 2000. aastast kunstide teabekeskuse teatri- ja filmisaali juhatajana.
Ta on koostanud bibliograafianimestikke ja tõlkinud kirjandusteoseid vene ja prantsuse keelest.
Don't Be So Shy

Filatov & Karas Remix

Euroopas sai kuulsaks selle laulu Filatov & Karase remiks, mis anti välja augustis 2015, see jõudis mitme riigi edetabelites esikohale, sealhulgas Austrias, Bulgaarias, Poolas,Prantsusmaal, Rumeenias, Saksamaal, Serbias, Slovakkias, Sloveenias, Šveitsis, Ungaris ja Venemaal.
"Don't Be So Shy (Filatov & Karas Remix)" võitis Eesti raadiojaama Sky Plus 2016. aasta Sky Plusi aastaedetabelis esikoha.
Anatoli Podtšekajev

Anatoli Podtšekajev (vene keeles Анатолий Алексеевич Подчекаев; kasutas Eestis erinevaid nimekujusid, nt: Podtschekajew, Podčekajev; translitereerituna Anatolij Podčekaev; 26. jaanuar 1879 Opotška – 7. mai 1938 Tartu) oli Venemaa ja Eesti arhitekt.

Elulugu

Podtšekajev lõpetas Pihkva Reaalkooli 1899. aastal ning asus samal aastal õppima Varssavi Polütehnilisse Instituuti arhitektuuri. Pärast kooli sulgemist 1905. aasta revolutsiooni sündmuste tõttu läks ta tagasi Pihkvasse ja jäi ootama Varssavi kooli taasavamist. Ta ei jõudnud seda ära oodata (Varssavi Polütehniline Instituut avati uuesti õppetööks 1908. aastal) ja läks oma õpinguid lõpetama Riia Polütehnilisse Instituuti, kus ta õppis vaheaegadega aastatel 1907–1910 ja lõpetas selle kooli insener-arhitekti diplomiga. 
Pärast lõpetamist töötas ta aastatel 1910–1919 arhitektina Pihkvas.
Alates 1919. aastast elas ta Eestis ja alates 1921. aastast peamiselt Tartus, kus ta oli aastatel 1922–1926 Tartu linnaarhitekti kohusetäitja. Seejärel oli ta vabakutseline projekteerija ja ehitusettevõtja.

Isiklikku

Tema tütar on endokrinoloog Irina Kalits.
Joseph Conrad

Joseph Conrad (sünninimega Józef Teodor Konrad, 3. detsember 1857 – 3. august 1924) oli poola päritolu inglise kirjanik.
20 aastat merd sõites (aastatel 1874–1894) omandas ta inglise keele, mida varem üldse ei osanud. Conradi psühholoogiliselt peenekoelised ning samas värvikad, eksootilised ja seikluslikud romaanid ja novellid, mis sageli kajastavad tema enda elukogemusi, on mõjutanud 20. sajandi ingliskeelse kirjanduse arengut.
Mairi Tikerpalu

Mairi Tikerpalu (kuni 2016. aastani Mairi Jõgi; sündinud 5. mail 1986 Tartus) on eesti näitleja.
Ta lõpetas 2005. aastal Hugo Treffneri Gümnaasiumi ja 2009. aastal Tartu Ülikooli Viljandi Kultuuriakadeemia teatrikunsti VII lennu näitleja erialal.
Alates 2009. aastast töötab vabakutselise näitlejana. 
2009–2014 kuulus Eesti Improteatri koosseisu.
Alates 2014. aastast kuulub Improteater IMPEERIUM koosseisu.
Mängib telesarjas "Õnne 13" Annelit.
Magasini tänav (Tartu)

Magasini tänav (Magazinstraße, varem Speicherstraße) on tänav Tartu Kesklinnas.
Tänav ühendab Munga tänavat Laia tänavaga, olles paralleelne Rüütli tänavaga ning 170 meetrit pikk.
Selle tänava ääres asub Tartu Uspenski kirik ning Genialistide klubi.
Magasini tänaval on elanud Tartu linnapea Aleksander Tõnisson.
Evald Ein

Evald Ein (17. juuni 1894 Tartumaa – 20. veebruar 1986 Borås, Rootsi) oli Eesti sõjaväelane (kolonelleitnant).
Lõpetas Tallinna Aleksandri gümnaasiumi ning seejärel Vilno sõjakooli sõjaaegse kursuse.
SENT

MTÜ Sild Ettevõtlike Noorte Tulevikku (SENT) on Junior Achievement Eesti (JA Eesti) majandusõppe programmi läbinud õpilaste vilistlasorganisatsioon, mille eesmärk on rääkida kaasa Eesti ettevõtlusmaastiku kujundamisel ja arenemisel.
SENT asutati 7. oktoobril 2005 kolmeteistkümne JA Eesti õpilasfirma programmi edukalt läbinud noore poolt, tollase nimega MTÜ Young Business Talents (YBT) Estonia. 2007. aasta oktoobris võeti uueks nimeks Sild Ettevõtlike Noorte Tulevikku.
SENT on 2004. aastal loodud Euroopa Junior Achievementi vilistlasorganisatsioone koondava JA-YE (Junior Achievement Young Enterprise) Alumni Europe liige.
Tahiti keel

Tahiti keel on Austroneesia hõimkonna Kesk-Ida-Austroneesia keelkonna Okeaania keelte harusse kuuluv keel. 
Tegemist on polüneesia keelega, mis on lähedases suguluses rarotonga ja havai keelega, seetõttu on tahiti keele sõnavara 85% ulatuses sarnane rarotonga ja 75% ulatuses sarnane havai keelega. 
Tahiti keelt räägitakse peamiselt Seltsisaartel, mõnedel saartel Tuamotus, sealhulgas Miharo saartel. Samuti Uus-Kaledoonias (varasem nimekuju Briti Kolumbia ), Uus-Meremaal ja Vanuatul.

Kõnelejate arv

Kõnelejate arv Prantsuse Polüneesias on 63 000 (info põhineb 2007. aasta rahvaloendusel). Kõnelejate arv kõikides riikides kokku on 68 260.

Süntaks

Tahiti keele puhul on tegemist analüütilise keelega, seega afikseid kasutatakse vähe. Tahiti keele tüüpiline sõnajärg on VSO  , mis tähendab, et verbile (tegusõnale) järgneb subjekt, millele järgneb objekt. See on tüüpiliseks sõnajärjeks vaid 10% maailma keelte puhul ning sellised keeled on koondunud Vaikse ookeani piirkonda.

Kirjaviis

Kuni 19. sajandini puudus tahiti keelel tähestik. Selle lõi uelsi ajaloolane ja lingvist John Davis, kasutades selleks ladina tähestikku. Ta kirjutas esimese trükiraamatu tahiti keeles, milleks oli tahiti tähestik pealkirjaga "Te Aebi no Tahiti“ ning mis anti välja 1810. aastal.

Sõnavara

Ebatavaliseks nähtuseks tahiti keeles on see, et nii kätt, käsivart kui ka sõrme tähistab üks ja sama sõna. Kui kätt ja käsivart sama sõnaga tähistavad keeled jaotuvad enam vähem ühtlaselt, siis sõrme käega võrdsustavad keeled on suures vähemuses.
Tahiti keeles on järgarvud alates number kahest tuletatud numeraalidest ehk arvsõnadest. Võrdluseks võib tuua eesti keele, kus järgarvud alates kolmest on tuletatud tavalistest numeraalidest: esimene (<- üks) ja teine (<- kaks), aga kolmas (<- kolm), neljas (<- neli) jne.
Jelena Issinbajeva

Jelena Issinbajeva, kelle nime kirjutatakse ka Jelena Isinbajeva, (sündinud 3. juunil 1982 Volgogradis) on Venemaa kergejõustiklane (teivashüppaja), kahekordne olümpiavõitja (2004, 2008), kolmekordne maailmameister (2005, 2007, 2013) ja maailmarekordi (5,06 m) omanik.
Tema isa on tabassaraan ja ema venelane.

Maailmarekordid

2003 4.82 (13. juuli Gateshead)
2004 4.83 (15. veebruar Donetsk)

2004 4.86 (6. märts Budapest)

2004 4.87 (27. juuni Gateshead)

2004 4.89 (25. juuli Birmingham)

2004 4.90 (30. juuli London)

2004 4.91 (24. august Ateena)

2004 4.92 (3. september Brüssel)
2005 4.93 (5. juuli Lausanne)

2005 4.95 (16. juuli Madrid)

2005 4.96 (22. juuli London)

2005 5.00 (22. juuli London)

2005 5.01 (12. august Helsingi)
2008 5.03 (12. juuli Rooma)

2008 5.04 (29. juuli Monaco)

2008 5.05 (18. august Peking)
2009 5.06 (28. august Zürich)

Isiklikku

Jelena Issinbajeva on 173 cm pikk ja kaalub 65 kg. 19. augustil 2009 sai ta Vene armee kapteni auastme.
28. juunil 2014 sündis Jelena Issinbajeval ja ta odaviskajast elukaaslasel Nikita Petinovil tütar.
Ida-Läti madalik

Ida-Läti madalik (läti keeles Austrumlatvijas zemiene) on madalik Ida-Lätis. Läänes külgneb madalik Alūksne kõrgustikuga ja Vidzeme kõrgustikuga, idas Mudava madalikuga ja Latgale kõrgustikuga. Madaliku pikkus on 160–170 km ja laius 56–70 km. Madaliku pindala on 10 818 km².
Madaliku kõrgeim koht on Vadzole mägi (läti keeles Vadzoles kalns) (175 m üle merepinna).
Tatjana Ševtsova

Tippametniku karjäär

Ševtsova oli aastatel 2004–2010 Venemaa Föderatsiooni Föderaalse Maksuteenistuse asejuht (juht oli Anatoli Serdjukov). 2009. aastal sai ta Venemaa Föderatsiooni 2. klassi tõelise riiginõuniku teenistusastme. Vahepeal kaitseministriks saanud Serdjukov kutsus 2010. aasta mais Ševtsova endale nõunikuks. Sama aasta augustis määrati Ševtsova president Dmitri Medvedevi seadlusega kaitseministri asetäitjaks. 2012. aastal vahetas Sergei Šoigu kaitseministri ametitoolil Serdjukovi välja. Erinevalt mitmest teisest Serdjukovi asetäitjast jäi Ševtsova ametisse edasi.
Kaitseministri asetäitja ametis kureerib ta Venemaa Föderatsiooni relvajõudude finantseerimisega seotud küsimusi.
Toomas Varek

Toomas Varek (sündinud 6. juunil 1948 Rakveres) on Eesti poliitik.

Haridus

Toomas Varek on lõpetanud Kunda Keskkooli 1967 ning Eesti Põllumajanduse Akadeemia mehaanikainseneri erialal 1972.

Töökäik ja tegevus ühingutes

Varek on töötanud Haljala kolhoosis osakonnajuhatajana 1972–1975, Kullaaru sovhoosi direktorina 1975–1982, Viru kolhoosi esimehena 1982–1992 ning ASi Viru Õlu tegevdirektorina 1992–1996.
Ta on OÜ Wimberg juhatuse liige, AS Rakvere Haigla nõukogu esimees, SA Põhja-Eesti Regionaalhaigla nõukogu liige, GS1 Estonia MTÜ juhatuse liige, ECR Estonia MTÜ juhatuse liige ning EELK Rakvere Kolmainu koguduse nõukogu liige.

Poliitiline tegevus

Toomas Varek oli Haljala Vallavolikogu liige 1993–1996 ja Rakvere linnapea 1996–1999. Ta oli Rakvere Linnavolikogu liige 1999–2005, IX, X ja XI Riigikogu liige.
Ta oli siseminister Siim Kallase valitsuses 2003 ning Riigikogu aseesimees 2005–2006 ja Riigikogu esimees 2006–2007.
Ta kandideeris 2011. aasta Riigikogu valimistel ja sai 679 häält, kuid valituks ei osutunud.
Varek oli 1997–2012 Eesti Keskerakonna liige. 2012. aasta augustist on ta Rakvere linnapea. Varek astus 2013. aasta juunis Reformierakonda.
2015. aasta Riigikogu valimistel sai Lääne-Virumaal, valimisringkonnas nr 6 kandideerinud Varek 907 häält ning valituks ei osutunud.
Moldova (piirkond)

Moldova on ajalooline piirkond Ida-Karpaatide ja Dnestri jõe vahelisel alal, mis tänapäeval jääb Moldova, Rumeenia ja Ukraina aladele. 
Tänapäeval nimetatakse Moldovaks ka Rumeenia regiooni.
Candleri maakond

Ajalugu

Maakond moodustati 1914. aastal.
Castelnovo di Sotto

Haldus

Castelnovo di Sotto piirneb järgmiste omavalitsusüksustega: Boretto, Cadelbosco di Sopra, Campegine, Gattatico, Gualtieri, Poviglio.
Castelnovo di Sotto halduspiirides asuvad järgmised asulad ja asumid: Case Melli, Meletole, San Savino, Villa Cogruzzo.
Castelnovo di Sotto karneval, mille juured ulatuvad XVI sajandisse, on üks vanimaid Itaalias.
Eesti Kujundusgraafikute Liit

Eesti Kujundusgraafikute Liit (lühend EKGL; inglise keeles Estonian Graphic Designers Association) on Eesti kujundusgraafika loomealadega tegelevaid professionaale ühendav loomeliit. Liitu kuuluvad kutselised kujundusgraafikud. 
Kujundusgraafikute liit on asutatud 1993. aastal Eesti Kunstnike Liidu tarbegraafika ja raamatugraafika sektori ning plakatisektsiooni õigusjärglasena ning on iseseisva mittetulundusühinguna Eesti Kunstnike Liidu liikmesorganisatsioon (hilisemates allikates mainitakse seda kui alaliitu). Kolme sektsiooni ühinemine oli toona loogiline – neid valdkondi ühendas graafikaerialade funktsionaalsus ja tellimuspõhisus, kusjuures enamik liikmeid tegeles tihti kõigi kolme ala loomega.
2006. aastal andis Kultuuriministeerium liidule tunnustatud loomeliidu staatuse. (Loovisikute ja loomeliitude seaduse alusel). Liidu loomeala on disain, mis hõlmab kujundusgraafikat.
Kujundusgraafikute liidu liikmeks vastuvõtmist võib taotleda füüsiline isik, kes on oma loomingulist võimekust ja aktiivsust tõestanud professionaalse kujundusgraafika loominguga vähemalt kolme viimase aasta jooksul. Liidu üldkogu võib valida liidu auliikmeid.
2019. aasta juuni seisuga oli liidu juhatuse esimees Tiina Tammetalu ja loomekomisjoni esimees Mart Andresen ning liitu kuulus 115 loovisikut, kes tegelevad kas ühes või mitmes kujundusgraafika valdkonnas (žanris), nagu raamatukujundus, illustratsioon, koomiks, plakat, kirjagraafika, kalligraafia, supergraafika, infograafika jt.
Lindsay Lohan

Lapsepõlv

Lohan sündis 2. juulil 1986 New Yorgis ja kasvas üles Cold Spring Harboris.
Lindsay on Donata (hüüdnimi Dina; sündinud Sullivan) ja Michael Lohani vanim laps. Tal on kolm nooremat õde ja venda, kes kõik on olnud kas modellid või näitlejad: Michael Jr. (mängis ka filmis "Nagu kaks tilka vett"), Aliana (hüüdnimi Ali) ja Dakota (hüüdnimi Cody).
Lohan on iiri-itaalia päritolu ja ta sai katoliikliku kasvatuse. Ta käis kuni 11. klassini Cold Spring Harbori keskkoolis, kus tal läks väga hästi matemaatikas ja loodusteaduses. Seejärel oli ta koduõppes. 
Lindsay vanemad abiellusid 1985, kolisid lahku, kui tüdruk oli kolmeaastane, ja hakkasid hiljem jälle koos elama. Aastal 2005 kolisid nad taas lahku. Keerulisele suhtele otsustasid nad viimaks lõpu teha aastal 2007. Lindsay isa Michael on endine Wall Streeti börsi maakler ja ärimees. Tema ema oli tantsija ja laulja.

Lapsnäitleja

Lohan alustas modellina kolmeaastaselt telereklaamides. Ta osales rohkem kui 60 reklaamklipis. 
Mõne aja pärast märgati ta näitlejavõimeid ning 1996. aastal sai ta osa telesarjas "Another World".

Filminäitleja

1998. aastal mängis ta Disney stuudio filmis "The Parent Trap" ("Nagu kaks tilka vett"), mis oli uustöötlus samanimelisest 1961. aasta filmist. Filmis mängis ta kaksikõdesid, kes pidasid salanõu oma lahkuläinud vanemate taas kokku viimiseks.
Järgmine kinofilm valmis alles 2003. Seegi oli uustöötlus, seekord 1976. aasta filmist "Freaky Friday", mis kujunes tema läbimurdeks suurele ekraanile. Vahepeal oli ta mänginud Disney telekanali filmides "Life-Size" ja "Get a Clue".

Lauljakarjäär

2002. aastal sõlmis Lohan lepingu firmaga Estefan Enterprises viie albumi väljaandmiseks. Filmis "Freaky Friday" esitas ta loo "Ultimate". Samuti esines ta filmides "Confessions of a Teenage Drama Queen" ja "Mean Girls". 
Tema debüütplaat "Speak" ilmus 2004. aasta detsembris.
Asta Kass

Asta Kass (sünninimi Asta Ilves; 9. oktoober 1938 Petseri – 14. august 1992 Tallinn) oli eesti lastekirjanik.
Ta töötas ka ajakirjaniku ja õpetajana.

Isiklikku

Tema abikaasa Kalju Kass oli ajakirjanik ja kirjanik-humorist. Tütar Kristiina Kass-Nokelainen on samuti lastekirjanik.
Endel Purju

Endel Purju (8. märtsil 1922 Pärnu – 16. aprill 2016) oli eesti majandusteadlane.
Aastal 1945 lõpetas ta Tallinna 9. Keskkooli ja 1949 TPI majandusteaduskonna tööstusökonoomika erialal. 
1957–1965 ja 1978–1986 töötas Purju ENSV TA Majanduse Instituudis teadurina ja vanemteadurina, 1965–1978 oli ta TRÜ majandusteaduskonna õppejõud. 
Majanduskandidaat (1959), vanemteadur (1964), dotsent (1967).
Purju on kirjutanud ligi 60 majandusteaduslikku uurimust ja artiklit, 7 õppevahendit üliõpilastele. 
Ta oli Üliõpilasselts Liivika vilistlane.
1999–2002 oli ta Pärnu linnavolinik.

Isiklikku

Tema poeg on TTÜ majandusteaduse professor Alari Purju.
Flora Brovina

Flora Brovina (sündinud 30. septembril 1949 Srbicas Kosovos) on Kosovo albaania luuletaja, ajakirjanik, lastearst, naisõiguslane ja poliitik.
Brovina sündis Drenica jõe orus Srbicas ning kasvas üles Prištinas, kus käis koolis ja alustas meditsiiniõpinguid. Pärast ülikooli Zagrebis, kus ta spetsialiseerus pediaatriale, naasis ta Kosovosse ning töötas mõnda aega ajakirjanikuna albaaniakeelses päevalehes Rilindja. Varsti naasis ta meditsiini ja töötas aastaid Pristina polikliiniku lasteosakonnas.

Kosovo sõda

Kui poliitiline olukord Kosovos 1990. aastail halvenes ja algasid lahingud, juhtis Brovina Pristinas kliinikut, kus jagas terviseinfot mitmesugustel teemadel nagu maohammustused, haavad ja sünnitamine. Ta pakkus ka peavarju orbudele, kellest paljud olid kaotanud vanemad sõja tõttu. Brovina ja tema kaastöötajad hoolitsesid tollal kuni 25 lapse eest.
20. aprillil 1999 röövisid kaheksa maskides Serbia paramilitaari Brovina tema kodust ja viisid teadmata suunas. Kui pealinn langes NATO vägede kätte, oli Brovina Serbias vangistuses. Esimesed uudised tema röövimisest said avalikuks 24. aprillil 1999, kui ta poeg sai ühendust rahvusvahelise kirjanike ühenduse PEN-klubiga, kutsudes üles levitama uudiseid röövimisest võimalikult laialt. Brovina viidi üle Serbia vanglasse Požarevacis, kus teda esimese kinnipidamiskuu jooksul kuulati üle enam kui 200 tundi 18 korral, üldjuhul kell 7–17. 9. detsembril 1999 toimis näidisprotsess, kus teda süüdistati terrorismis Jugoslaavia kriminaalkoodeksi paragrahvi 136 alusel. Ta oli Serbia vanglais poolteist aastat ja tema protsess jõudis Serbia Ülemkohtusse, kuni ta rahvusvahelise surve tõttu vabastati.
Kriisi lahendamisele aitas kaasa Brovina noorim õde Ilir Brovina, kes sündis Pristinas, kuid elab koos perega Ameerika Ühendriikides.

Poliitika

Pärast Kosovo iseseisvumist kandideeris Flora Brovina 2001. aastal Kosovo presidendiks Kosovo Demokraatliku Partei (PDK) nimekirjas, üllatuskandidaadina parteijuhi Hasim Thaci asemel. Samast aastast on ta olnud Kosovo parlamendi liige kõigis selle koosseisudes.
Vassiljev

Vassiljev on perekonnanimi. Nime naissoost vorm on Vassiljeva.
2018. aasta 1. jaanuari seisuga oli Eestis perekonnanimi Vassiljev 1075 inimesel: 1000 mehel ja 75 naisel. Perekonnanimede levikult on Vassiljev meeste puhul 12. kohal.
2018. aasta 1. jaanuari seisuga oli Eestis perekonnanimi Vassiljeva 1070 naisel. Perekonnanimede levikult on Vassiljeva  12. kohal.
Üliõpilasselts Concordia

Concordia oli Eesti üliõpilasselts.
Organisatsioon asutati 1923. aastal TÜ juures nime all Harjumaa Üliõpilaskogu. Algul kuulus organisatsiooni mees- ja naisüliõpilasi. 1923. aasta septembris nimetati organisatsioon ümber Maa-alaliseks Üliõpilasseltsiks Concordia. Aastal 1924 korraldati organisatsioon ümber ja muudeti üliõpilasseltsiks Concordia. Aastal 1927 muudeti organisatsioon meesseltsiks.
Aastal 1940 organisatsiooni tegevus Nõukogude võimude käsul keelustati, ent tegevust jätkati paguluses.
Urmo Kööbi

Urmo Kööbi (14. august 1939 Tartu – 7. aprill 2016) oli eesti arst ja tervishoiujuht. 
Urmo Kööbi lõpetas 1957. aastal Tartu 2. Keskkooli ja 1964. aastal Tartu Riikliku Ülikooli arstiteaduskonna.
Ta töötas Rõuge jaoskonnahaiglas juhatajana kuni 1967. aastani, seejärel Võru rajoonihaigla anestesioloogina. 
1975. aastal siirdus ta Tartusse, kus asus tööle Maarjamõisa haigla reanimatsiooniosakonna juhatajana. Aastatel 1988–2000 oli ta Maarjamõisa haigla peaarst. Aastatel 2000–2003 oli ta SA Tartu Ülikooli Kliinikumis kirurgiadivisjoni juht.
Ronneby valla vapp

Ronneby valla vapp on Rootsi Blekinge lääni Ronneby valla vapp ja endine Ronneby vapp.
Sinise vapikilbi lõikab diagonaalis vasakult paremale pooleks hõbedane jõgi. Ülemisel väljal on hõbedane kuueharuline täht, alumisel hõbedane noorkuusirp.
Ronneby kaotas linnaõigused, kui rajati Karlskrona. Aastal 1882 sai Ronneby uuesti linnaks ja 1883 kehtestati vapp. Kui moodustati vald, valiti linna vapp muutmata kujul uue valla vapiks ning Listerby kehtestamata vapp kadus käibelt. Aastal 1974 registreeriti vapp Patendi- ja Registreerimisametis (Patent- och registreringsverket) 1883. aasta sõnastuses.
ISCC-NBS-i värvide tähistamise süsteem

ISCC-NBS-i värvide tähistamise süsteem (inglise keeles System of Color Designation) on Ameerika Ühendriikides Inter-Society Color Council'i ja Rahvusliku Standardibüroo (National Bureau of Standards) poolt 1930. aastatel välja töötatud standardsete värvinimetuste süsteem.
Inter-Society Color Council (ISCC) oli ses koostöös Ameerika Ühendriikide kaubandusorganisatsioonide huvide esindaja ja Rahvuslik Standardibüroo oli Ameerika Ühendriikide valitsuse esindaja. Värvide tähistamise süsteemi eesmärgid sõnastati 1932. aastal. Süsteem pidi olema vahend, mille abil saaks tähistada värvusi üldarusaadavalt Ameerika Ühendriikide farmakopöas, National Formulary dokumentides ja ülevaatekirjanduses. Tähistus pidi olema piisavalt täpne ja standardiseeritud, et ta saaks olla aktsepteeritud ja kasutatav teaduses, samas piisavalt kõikehõlmav, et saaks ühtmoodi kasutada nii teaduses, kunstis kui tööstuses, ja olema tavatarbijale piisavalt arusaadav. Süsteem püüdis luua ühtset alust, mille järgi saaks värvusi defineerida erinevates valdkondades moest ja trükitööstusest botaanika ning geoloogiani, nii et iga tööstusharu ja valdkond ei peaks hakkama leiutama oma vajadustele vastavat, aga teistega ühildamatut värvisüsteemi.
Süsteemi kirjelduse publitseeris National Bureau of Standards 1939. aastal. 1955. aastal ilmus "The Color Names Dictionary", kus oli peale nimetuste hulgaliselt ristviiteid teiste süsteemide ja sõnaraamatutega. 1965. aastal anti välja näidisvärvikaardid ja raamat "The Universal Color Language". 1976. aastal kirjastati mõlemad varemilmunud raamatud kombineerituna pealkirja all "Color: Universal Language and Dictionary of Names".

Kasutamine

ISCC-NBS värvustetähiseid kasutab näiteks rahvusvaheline värvainete indeks. Ameerika Ühendriikides kasutatakse seda laialdaselt, näiteks hambaportselanide, ravimite, muldade, mineraalide värvuste kirjeldamiseks.
Sophie Allerman

Sophie Allerman (ka Sofie Allermann; 27. aprillil 1890, Tallinn – 1938 NSV Liit) oli Eesti kommunist ja parteitegelane, kes oli  1917. aastast VSDT(b)P ÜK(b)P Moskva linna- ja oblastikomitee Eesti sektsiooni juht.
Allerman õppis saksa keelt A. L. Sanjavski nim. rahvaülikoolis Moskvas  ja jäi sinna elama. Lõpetas Moskva ülikooli 1925. aastal. Aastatel 1925–1933 oli S. Allermann J. Marchlewski nimelise Lääne Vähemusrahvuste Kommunistliku Ülikooli Leningradi osakonna eesti sektori eesti keele ja kirjanduse õppejõud.
Patukahetsuspsalmid

Heliteosed

Tuntuim on ilmselt Orlando di Lasso tsükkel "Psalmi Davidis poenitentiales".
Seitset patukahetsuspsalmi on viisistanud renessansiajal ka Andrea Gabrieli.
William Byrd kirjutas kõigi seitsme psalmi ingliskeelsed versioonid kolmele häälele ("Songs of Sundrie Natures" (1589)).
Üksikuid psalme sellest komplektist on muusikasse seadnud mitmed heliloojad. Tuntuim on tõenäoliselt Gregorio Allegri Miserere, sama psalmi on viisistanud nt ka Josquin des Prez.